Kainuun käräjäoikeuden tuomitsema teko tapahtui Kajaanin keskustassa viime vuoden heinäkuussa.

Osapuolet kävelivät yhdessä puistoon.

Vasta puistossa mies muuttui väkivaltaiseksi.

Oikeus tuomitsi raiskaajan maksamaan uhrilleen korvausta 6000 euroa.

Osapuolet tapasivat yökerhon edessä. Kuvassa on Kauppakatu, jolla sijaitsee suurin osa Kajaanin yötä myöten auki olevista ravintoloista. TIINA SOMERPURO/ KL

Nainen ja 29-vuotias ulkomaalainen mies kohtasivat toisensa aamuyöllä erään yökerhon edustalla. He kävelivät yhdessä läheiseen Rantapuistoon.

Puistoon saavuttuaan mies repi naisen housut pois ja pakotti uhrinsa sukupuoliyhdyntään.

Nainen kertoi yrittäneensä kieltää miestä sekä suomeksi että englanniksi. Samoin hän yritti estää tätä käsillään ja yritti myös turhaan kiskoa housujaan takaisin jalkaan.

Yhdyntä kuitenkin tapahtui.

Nainen teki tuoreeltaan rikosilmoituksen, ja poliisi otti raiskauksesta epäillyn miehen kiinni kahta päivää myöhemmin.

Kaksipäiväisten kuulustelujen jälkeen poliisi päästi miehen vapaaksi. Nykyään 31-vuotias mies vastasi tänä syksynä vapaalta jalalta raiskaussyytteeseen.

Suljetuin ovin

Asiaa käsiteltiin suljetuin ovin Kainuun käräjäoikeudessa, joten tiedossa ei ole, mitä 31-vuotias mies vastasi syytteeseen eli oliko hänellä mahdollisesti joku vaihtoehtoinen kertomus tapahtumien kulusta ja luonteesta.

Jos sellainen kertomus oli, niin oikeus ei siitä vakuuttunut. Käräjäoikeus nimittäin katsoi raiskaussyytteen näytetyksi toteen ja tuomitsi miehen sen mukaisesti.

Rangaistuksen pituus on vuosi ja viisi kuukautta vankeutta. Ensikertalaisena rikoksentekijänä 31-vuotias selviää ehdollisella vankeudella.

Uhrilleen tuomitun tulee korvata kivusta ja särystä tuhat euroa, kärsimyksestä 5000 euroa ja asianosaiskuluina sata euroa.

Valtiolle tuomitun tulee korvata 187 euron todistelukustannukset sekä asianomistajan oikeudenkäyntiavustajan kulut 2141 euroa.

Kajaanin kaupunkipuisto sijaitsee aivan kaupungin keskustassa joen rannalla. Vieressä on Kajaanin rauniolinna.